Ди къалащхьэм и теплъэр нэхъри зыгъэдэхэну хьэщIэщ
КъБР-м и Iэтащхьэ КIуэкIуэ Казбек бадзэуэгъуэм и 8-м зыщиплъыхьащ 1905 гъэм щыIа Революцэм и цIэр зезыхьэ Республикэ полиграфкомбинатыр щылажьэу щыта унэм. Мы зэманым ар зэрагъэпэщыж, иджырей хьэщIэщ абы къыщызэIуахыну я мураду. Республикэм и УнафэщIыр яIущIащ инвестицэ компанием и лIыкIуэхэм, Налшык къалэ округым и щIыпIэ администрацэм и Iэтащхьэ Ахъуэхъу Таймураз икIи инвестицэ проектыр гъэзэщIа зэрыхъум тепсэлъыхьащ.
Метр зэбгъузэнатIэ минипщIым нэблагъэ комплексым хэтынущ пэш 58-рэ хъу хьэщIэщ, компание зэмылIэужьыгъуэхэр щызэдэлэжьэн папщIэ зыхуеинухэмкIэ къызэгъэпэща щIыпIэ, Iуэху щызэдащIэ центр, шхапIэхэр. Унэм ихъуреягъкIэ ит жыгхэр паупщIынукъым. Инвестицэу Iуэхум халъхьэнур сом мелуан 400 хъунущ. Унэм лэжьыгъэхэр щрагъэжьакIэщ, ар 2023 гъэм хьэзыр ящIыну я мурадщ.
«Сигу ирохь инвесторым хьэщIэщыр зэрыщытын хуейм теухуа и Iуэху бгъэдыхьэкIэр, ди къалащхьэмрэ абы щыпсэухэмрэ я дежкIэ къэщхьэпэну лэжьыгъэ иригъэкIуэкIыну яужь зэритыр. Проектым социальнэ унэтIыныгъэ иIэщ. Мыхьэнэшхуэ идот унэм и теплъэр зэрыфIамыгъэкIуэдынуми. КъагъэщIэрэщIэжа нэужь ар дахэу хэувэнущ проспектым и архитектурэм, европэ къэралхэм я щапхъэхэми екIуу, абы къыдэкIуэу ди лъэпкъхэм я щхьэхуэныгъэхэри къыхэщу. Лъэпкъ тхыпхъэщIыпхъэхэм ягъэдэхэнущ унэм и корпусхэм ящыщ зым и щIыбыр, пэш Iэхуитлъэхуитхэм ди сурэтыщIхэм я IэдакъэщIэкIхэр щагъэлъэгъуэну Iэмал яIэнущ», — къыхигъэщащ КIуэкIуэ Казбек, псоми щыгъуазэ зищIа нэужь.
«Мы инвестицэ проектыр гъэзэщIэныр хъарзынэу хэувэнущ Налшык зыгъэпсэхупIэм, Къэбэрдей-Балъкъэрым туризмэм зыщегъэужьыным хуэгъэзауэ зэфIагъэкIхэм, республикэм зыплъыхьакIуэ къакIуэхэм я бжыгъэр нэхъыбэ зэрыхъури къыщылъытащ абы. Туризмэмрэ хьэщIэ егъэблэгъэкIэ, Iуэхутхьэбзэ щIэн унэтIыныгъэхэм зезыгъэужьыфыну, лэжьапIэ IэнатIэщIэхэр къызэIухыным сэбэп хуэхъуну, республикэм и теплъэр езыгъэфIэкIуэфыну инвесторхэр къыдэхьэным хуэгъэпса щытыкIэхэр мы зэманым къыщыщIэдзауэ къызэгъэпэщын хуейщ. ХьэщIэщ комплексыр Налшык къалэ и ухуэныгъэ нэхъ дахэхэм, республикэм къыхуеблагъэхэм хьэщIагъэ щрах щIыпIэ нэхъ дахэхэм ящыщ хъунущ», — къыхигъэщхьэхукIащ республикэм и Iэтащхьэм.
